У Вялікую Суботу Касцёл трывае пры Гробе Пана, разважаючы муку і смерць Хрыста, а таксама Яго зыход да адхлані. Там Езус абвяшчае навіну аб перамозе над смерцю ўсім, хто памёр перад Яго прыйсцем на зямлю. У атмасферы задумы, малітвы і посту Касцёл чакае літургію Пасхальнай Вігіліі. Пасхальная Вігілія – гэта доўгае чаканне ўваскрасення Хрыста. Яна вельмі багатая як колькасцю ўсяго, што адбываецца, так і зместам усіх абрадаў. Паспрабую вельмі скарочана прадставіць усю паслядоўнасць. Спачатку адбываецца літургія святла, якая выражае чуванне верных на малітве і чаканне збаўчых падзеяў. Далей наступае літургія слова, якая ўяўляе сабой чытанне дзевяці фрагментаў Святога Пісання і спеў псальмаў. Гэтыя чытанні павінны паказаць магутныя справы Пана ў гісторыі чалавецтва, а заканчваюцца яны ўрачыстым Аллелюя і ўрыўкам з Евангелля, якое абвяшчае доўгачаканае Ўваскрасенне Пана. Потым адбываецца літургія аднаўлення абяцанняў святога Хросту, якая здзяйсняецца як знак прыняцця ўдзельнікамі Божага плану збаўлення. І заканчваецца Пасхальная Вігілія эўхарыстычнай літургіяй, якая ўвенчвае справу збаўлення Езуса Хрыста.